****

**Dijaška skupnost Celje**

**Mariborska cesta 2**

**3000 Celje**

**Državni izpitni center**

**Kajuhova ulica 32 U
1000 Ljubljana**

Celje, 16. junij 2025

**Poziv Dijaške skupnosti Celje k temeljitim spremembam splošne mature in kriterijev ocenjevanja ter vrednotenja**

Spoštovani!

V zadnjem mesecu dni so dijaki zaključnih letnikov pisali pisne izpite iz splošne in poklicne mature, ustni še potekajo. Odločili smo se, da na vas naslovimo poziv glede temeljitih sprememb ocenjevanja, točkovanja in vrednotenja pisnih izpitov, ki vsaj po našem videnju presegajo vse meje človeškega. Ta mail na vas naslavljamo zaradi neverjetno velikega števila odzivov in kritik, ki jih že zadnjih 14 dni prejemamo od dijakov iz vse regije. Kot veste, DSC pokriva 19 srednjih šol in 10.000 dijakov iz celjske regije in skozi vsa leta stremimo h korektnemu zastopanju interesov naših dijakov ter enakovrednih razmerah za vse. To lahko dosežemo le z dialogom z odločevalci. Radi bi poudarili, da v zadnjih treh letih na skupnost prejemamo veliko odzivov, v samo dveh tednih letos pa je ta številka večja za obe leti poprej. Kritike dijakov, ki so letos pisali splošno maturo, se v veliki večini nanašajo na izjemno zahteven nivo pisanja mature iz matematike, ki po mnenju naših dijakov ni primerljiv s pisnimi izpiti zadnjih let (ne le štirih od uvedbe novega formata, ampak gledano širše vsaj zadnjih 10 let).

Pri tem se med sabo sprašujemo, v katero smer pelje današnji svet. Mar v Sloveniji res načrtno zanikamo napredek in si sami tlakujemo pot v stagnacijo šolstva? Ali si želimo mlado populacijo izolirati v sosednje države? Čemu se skozi celotno maturitetno obdobje pogovarjamo o RIC-ovi blamaži z odlomkom v maturitetnem eseju, ki najuspešnejšim dijakom sproža lapsus ter odbija točke, pa o rekordnem številu funkcijskih nalog v pisnem izpitu iz matematike, zahtevni slušni nalogi iz angleščine (na obeh maturah) in še in še. Ne bi raje govorili o prihodnosti, pozitivnih spremembah v razvoju šolskega sistema, da bo ta všečen in se bodo drugi zgledovali po nas?

Naš namen nikakor ni grajanje, a dogajanje zadnjih dveh tednov se nas je v celotni regiji, pa verjamemo da tudi državi, dotaknilo in prisiljeni smo ukrepati. Vse v dobro naših dijakov, ki se iz dneva v dan na skupnost obračajo s prošnjami po spremembah in po ureditvi škode, ki je bila povzročena maturantom v zadnjem obdobju. Če pri poklicni maturi pri dijakih ne zaznavamo opazne razlike z lansko statistiko, je zgodba pri gimnazijcih povsem drugačna.

****

Na to kaže že opravljena anonimna anketa med celjskimi maturanti, ki s kar 67 odstotki niso zadovoljni s pisanjem letošnje mature iz matematike, lani je ta številka znašala 53%. Pri angleščini s pisanjem ni zadovoljnih 54% in pri slovenščini 49%. Največjo razliko glede na lani in največje kritike beležimo pri matematiki in tudi zato smo se obrnili na vas. Ker se močno bojimo rezultatov in končne uspešnosti naših dijakov na splošni maturi. Pritisk dijakov je premočan, da bi ostali tiho.

Glede angleščine in slovenščine bi pričakovali ustrezne spremembe kriterijev glede na kritike, ki jih beležite,.. za matematiko pa vas kot regijski dijaški organ zaradi velikega pritiska javnosti **javno pozivamo** k znižanju ocenjevalnih kriterijev s 50 na 45% za uspešno opravljeno maturo in 30% za pogojno opravljeno maturo. Po globinski analizi, ki smo jo opravili v našem predsedstvu in kaže na globoke razlike v izpitu matematike glede na pretekla leta in glede na poklicno maturo, smo se strinjali, da sta omenjeni meji najbolj pošteni za letošnjo generacijo gimnazijcev. Enotni smo si, da sklicevanje na Gaussovo krivuljo letos nikakor ne zadošča povzročeni škodi na obeh maturitetnih polah, še posebej na prvi izpitni, kot nam poročajo dijaki. V odzivih med drugim zaznavamo preveč funkcijskih nalog, ponavljajoče se naloge s krivuljami in presečišči, zapletene analize podanih funkcij/grafov in drugo. Okvirno nam sporočajo, da se je letošnji pisni izpit bistveno razlikoval od preteklih let. Posledično pozivamo tudi k preoblikovanju meja za višje ocene. Prav tako nas dijaki že vsa leta opozarjajo na dejstvo, da podane formule (na pisnem izpitu MAT) v večini dijakom ne koristijo pri reševanju nalog. Če je bil ta argument še lani smatran za manj spornega, je letošnji pisni izpit iz matematike presegel vse meje razuma.

Obenem bi vam radi omenili, o čemer so z ministrstvom večkrat že govorili tudi v krovni dijaški organizaciji, da tako matura 2024 kot 2025 več ne vsebujeta prilagoditev za kovidne generacije, pa čeprav sta obe generaciji (2005 in 2006) v prvem (in drugem) letniku še bili deležni šolanja od doma in karanten. Učni proces je bil za oboje spremenjen, posledice pa so občutili pri obravnavi učne snovi. To, da letošnja in lanska matura ne vključujeta prilagoditev, absolutno obsojamo, ampak za nazaj se napak ne da popraviti. Lahko pa skupaj ustvarimo dialog in odpravimo letošnje nepravilnosti, za naprej pa le te preprečimo:) Današnji dan smo izbrali za poziv, ker si nikakor ne želimo podobnih težav letos še z ustnimi izpiti iz obveznih predmetov na poklicni/splošni maturi. Dobro pa veste, da tudi tam nastajajo ogromne razlike pri vrednotenju znanja dijakov zaradi subjektivnosti profesorjev. Mi bomo vsako kritiko dijakov v prihodnjih dneh vzeli z vso mero resnosti, še posebej pri izpitih iz matematike (zaradi že omenjenih globljih težav) in vas o vsakem morebitnem zapletu obvestili.

Želimo pa si, da nam tokrat prisluhnite in uslišite pozive dijakov k znižanju kriterijev ocenjevanja in vrednotenja obveznih predmetov na splošni maturi, še posebej iz matematike. Na tem mestu še poziv k enakovrednem vrednotenju esejske obrazložitve odlomka o zaporu in odlomka o mlinu. Ta zadeva je poleg matematike druga največkrat kritizirana s strani naših dijakov. Tudi kolegi iz ostalih regijskih organov nam poročajo o nešteto kritikah, zato ostajamo v stikih, bomo pa poziv v vednost poslali še na MVI, ker je naš enotni cilj kot Dijaške skupnosti Celje, da pripomoremo k spremembam izobraževalnega sistema, vključno z maturitetnim mehanizmom, ker omenjena zagotovo še poglabljata težave, ki smo jih omenili v tem mailu.

****

Veseli nas, da s prihodom ministra Logaja, s katerim smo se februarja sestali, poklicna matura dobiva novo podobo, kar močno podpiramo. Bi pa radi izrazili zaskrbljenost nad nasprotnimi dejanji RIC-a glede zastavljanja pisnih izpitov na (letošnji) splošni maturi. Takšna razdeljenost nas nikakor ne vodi v pozitivne spremembe. 'Prihodnost izobraževanja ne temelji na nostalgiji, temveč na viziji. In šolstvo ne bo moderno, dokler bo ujeto v preteklost.' Veseli smo, da ste odprti za dialog in veseli bomo vašega odgovora glede nadaljnjih korakov, da odpravimo razlike:)

S spoštovanjem,

**Dijaška skupnost Celje, Nik Slemenšek,**

**PREDSEDSTVO predsednik Dijaške skupnosti Celje**